Oʻzbekiston Respublikasi Davlat geologiya va mineral resurslar qoʻmitasi toʻgʻrisidagi nizomni tasdiqlash haqida
(resolution, 2017-07-19)

Oʻzbekiston Respublikasi Prezidentining “Geologiya-qidiruv ishlarini tashkil etish va olib borish tizimi samaradorligini yanada oshirish chora-tadbirlari toʻgʻrisida” 2010-yil 27-avgustdagi PQ-1396-son qarorini bajarish yuzasidan Vazirlar Mahkamasi qaror qiladi: 1. Oʻzbekiston Respublikasi Davlat geologiya va mineral resurslar qoʻmitasi toʻgʻrisidagi nizom 1-ilovaga muvofiq tasdiqlansin. 2. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Gʻ.I. Ibragimov zimmasiga yuklansin. 1. Oʻzbekiston Respublikasi Davlat geologiya va mineral resurslar qoʻmitasi (keyingi oʻrinlarda Davlat geologiya qoʻmitasi deb ataladi) davlat boshqaruvi organi hisoblanadi. Davlat geologiya qoʻmitasi oʻz faoliyatida Oʻzbekiston Respublikasi Vazirlar Mahkamasiga hisobot beradi. 2. Davlat geologiya qoʻmitasi oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, boshqa normativ-huquqiy hujjatlarga hamda mazkur Nizomga amal qiladi. 3. Davlat geologiya qoʻmitasi oʻz faoliyatini davlat va xoʻjalik boshqaruvining boshqa organlari, mahalliy davlat hokimiyati organlari hamda boshqa tashkilotlar bilan oʻzaro hamkorlikda amalga oshiradi. 4. Davlat geologiya qoʻmitasi yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga hamda blankalarga, shuningdek banklarda qonun hujjatlariga muvofiq ochiladigan hisob raqamlariga ega boʻladi. 5. Quyidagilar Davlat geologiya qoʻmitasining asosiy vazifalari hisoblanadi: yer osti boyliklarini geologik oʻrganish, ulardan foydalanish va ularni muhofaza qilish, mineral-xomashyo bazasini takroriy ishlab chiqarish sohasida yagona davlat siyosatini roʻyobga chiqarish, kon munosabatlari sohasida davlat boshqaruvini amalga oshirish; hududlarni mintaqaviy geologik oʻrganish yuzasidan kompleks tadqiqotlar sifatli amalga oshirilishini taʼminlash hamda foydali qazilmalar zaxiralarini prognozlashtirishning zamonaviy texnologiyalarini va ilgʻor usullarini keng qoʻllagan holda davlat geologik suratga olishlarini tizimli asosda olib borish asosida geologik axborotlarning xolisonaligini va ishonchliligini oshirish; Davlat geologiya qoʻmitasi korxonalari tomonidan bajariladigan gidromineral resurslar, qattiq noruda foydali qazilmalar, qora va kamyob metallar, kamyob yer elementlari, foydali qazilmalarning yangi (noanʼanaviy) turlari konlarini qidirib topish, baholash va razvedka qilish samaradorligini oshirishni taʼminlovchi geologiya-qidiruv ishlarini sifatli prognoz qilish; prognoz qilishning ilgʻor metodlaridan foydalangan holda yer osti boyliklari toʻgʻrisidagi geologik va boshqa axborotlarni chuqur ilmiy tahlil qilish, foydali qazilmalar konlarini (uglevodorodlardan tashqari) qidirish va baholash natijalari asosida mineral xomashyo bazasini rivojlantirish va takror hosil qilishning uzoq muddatli (3 yildan ortiq davrga), oʻrta muddatli (3 yilgacha boʻlgan davrga) hamda har yilgi davlat dasturlarini respublikaning kon-metallurgiya kombinatlari bilan birgalikda shakllantirish, shuningdek ularning amalga oshirilishini taʼminlash; geologiya-qidiruv ishlari samadorligini baholash va tarmoqning yakuniy natijalariga — yer osti boyliklari hamda gidromineral resurslar, qattiq noruda foydali qazilmalar, qora va kamyob metallar, kamyob yer elementlarining sanoat zaxiralarini koʻpaytirish toʻgʻrisidagi boshqa axborotlarning toʻliqligi va sifati bilan bogʻliq holda ragʻbatlantirish asosida geologiya-qidiruv ishlarini moliyalashtirishning zamonaviy metodlarini joriy etish; tasarrufidagi tashkilotlarni tubdan modernizatsiya qilish va texnik jihatdan qayta jihozlash, ularning moddiy-texnika bazasini mustahkamlash; ushbu sohadagi ilgʻor tajribadan foydalangan holda geologiya tarmogʻi uchun kadrlarni tayyorlash va qayta tayyorlashni tizimli asosda amalga oshirish, shuningdek respublikaning oliy va oʻrta taʼlim muassasalarida kadrlar tayyorlash yoʻnalishlari boʻyicha takliflar kiritish. 6. Davlat geologiya qoʻmitasi oʻziga yuklangan vazifalarga muvofiq quyidagi funksiyalarni bajaradi: Oʻzbekiston hududining geologik jihatdan oʻrganilganligini tahlil qiladi, bunda mintaqaviy geologik tadqiqotlarni va amaldagi kartografik asoslarning davlat tomonidan geologik suratga olishlarning yangi materiallari, boshqa tadqiqotlar natijalari bilan yangilanganlik darajasini hisobga oladi; manfaatdor vazirliklar, idoralar, mahalliy davlat hokimiyati organlari va tashkilotlar bilan birgalikda mineral-xomashyo bazasidan foydalanish, ularni yanada kengaytirish, mustahkamlash va sifat jihatidan yaxshilash, ulardan oqilona va kompleks foydalanish strategiyasi hamda ushbu maqsadlar uchun zarur boʻlgan davlat investitsiyalari va boshqa investitsiyalar hajmlari haqida takliflar ishlab chiqadi; respublikani iqtisodiy va ijtimoiy rivojlantirish prognozlarini ishlab chiqishda, respublikaning mineral-xomashyo bazasini rivojlantirish va takroriy ishlab chiqarish, yer osti boyliklarini muhofaza qilish davlat dasturlarini, yer osti boyliklarini geologik oʻrganish va muhofaza qilish xalqaro dasturlarini ishlab chiqishda va amalga oshirishda oʻz vakolatlari doirasida qatnashadi; kon-metallurgiya kombinatlari bilan birgalikda, Oʻzbekiston Respublikasi Iqtisodiyot vazirligi va Moliya vazirligi bilan kelishgan holda uzoq muddatli (3 yildan ortiq davrga) va oʻrta muddatli (3 yilgacha boʻlgan davrga) mineral xomashyo bazasini rivojlantirish va takror hosil qilishning davlat dasturlarini ishlab chiqadi hamda tasdiqlash uchun Oʻzbekiston Respublikasi Vazirlar Mahkamasiga kiritadi; mineral xomashyo bazasini rivojlantirish va takror hosil qilishning uzoq muddatli va oʻrta muddatli davlat dasturlarini amalga oshirish doirasida Davlat geologiya qoʻmitasi tizimi boʻyicha mineral xomashyo bazasini rivojlantirish va takror hosil qilishning har yilgi davlat dasturlarini Oʻzbekiston Respublikasi Iqtisodiyot vazirligi va Moliya vazirligi bilan kelishgan holda ishlab chiqadi va tasdiqlaydi; mineral xomashyo bazasini rivojlantirish va takror hosil qilishning uzoq muddatli, oʻrta muddatli va har yilgi davlat dasturlarini ishlab chiqishda vakolatli organlar va manfaatdor tashkilotlar bilan kelishgan holda gidromineral resurslar, qattiq noruda foydali qazilmalar, qora va kamyob metallar, kamyob yer elementlari zaxiralarini koʻpaytirish boʻyicha davlat buyurtmasi loyihalari shakllantirilishini taʼminlaydi; tizimli asosda zamonaviy ilmtalab texnologiyalar va asbob-uskunalarni geologiya-qidiruv ishlariga joriy etishni amalga oshiradi, shuningdek Davlat geologiya qoʻmitasi tasarrufidagi korxonalar va tashkilotlarni modernizatsiya qilish hamda texnik jihatdan qayta jihozlash boʻyicha oʻz vaqtida chora-tadbirlar koʻradi; fundamental va amaliy ilm-fanning ilgʻor yutuqlari asosida yer osti boyliklarini geologik oʻrganish va mineral resurslardan foydalanish sohasida mavzuli, tajriba-konstruktorlik ishlari, konlar va kon jinslarining texnologik tadqiqotlari, shuningdek boshqa ishlarning ustuvor yoʻnalishlarini ilmiy asoslaydi; respublika hududlarini kompleks ravishda mintaqaviy oʻrganish, turli masshtablarda davlat tomonidan geologik suratga olishlar natijalari, geofizik, geokimyoviy, geoekologik, aerokosmofotogeologik, gidrogeologik, muhandislik-geologik tadqiqotlar hamda ixtisoslashtirilgan jadal izlash ishlari asosida qattiq foydali qazilmalar (shu jumladan noyob va rangli metallar, uran), yer osti chuchuk va mineral suvlarning istiqbolli konlari hududlarini aniqlaydi; geologiya-qidiruv ishlarini oʻtkazish amaliyotiga yangi metodlar va texnologiyalarni, shu jumladan masofadan amalga oshiriladigan metodlar va texnologiyalarni joriy etishni taʼminlaydi; respublika hududini mintaqaviy geologik oʻrganish, geoekologik ishlarni bajarish, davlat tomonidan geologik suratga olish, ixtisoslashtirilgan jadal izlash ishlari, gidromineral resurslar, qattiq noruda foydali qazilmalar, qora va kamyob metallar, kamyob yer elementlari, ilmiy-tadqiqot va tajriba-konstruktorlik ishlari boʻyicha kompleks tadqiqotlar oʻtkazish yuzasidan davlat buyurtmalarini tasarrufidagi korxonalar va tashkilotlar oʻrtasida joylashtiradi, ularni bajarishni davlat budjeti mablagʻlari va boshqa mablagʻlar hisobiga moliyalashtiradi; davlat budjeti mablagʻlari hisobiga yer osti boyliklarini geologik oʻrganish ishlarini amalga oshiruvchi yuridik va jismoniy shaxslar tomonidan bajarilishi majburiy boʻlgan yer osti boyliklarini geologik oʻrganish ishlarini loyihalash va yuritish sohasidagi norma va qoidalarni oʻz vakolatlari doirasida ishlab chiqadi va tasdiqlaydi; mineral xomashyo bazasini rivojlantirish va takror hosil qilishning tasdiqlangan davlat dasturlariga muvofiq yer osti boyliklarini geologik oʻrganish ishlarini muvofiqlashtiradi va amalga oshiradi; yer osti boyliklarini geologik oʻrganish ishlari olib borilishini, gidromineral resurslar, qattiq noruda foydali qazilmalar, qora va kamyob metallar, kamyob yer elementlari zaxiralarini koʻpaytirish va respublikaning moddiy-xomashyo bazasi shakllantirilishi, mustahkamlanishi va kengaytirilishi boʻyicha (uglevodorod xomashyo, noyob va rangli metallar, urandan tashqari) hamda respublika hududini geologik oʻrganish sohasidagi boshqa ishlar boʻyicha topshiriqlarning bajarilishini taʼminlaydi; Davlat geologiya qoʻmitasi tizimi boʻyicha mineral xomashyo bazasini rivojlantirish va takror hosil qilishning har yilgi dasturlari, gidromineral resurslar, qattiq noruda foydali qazilmalar, qora va kamyob metallar, kamyob yer elementlari zaxiralarini koʻpaytirish boʻyicha topshiriqlar bajarilishining har choraklik monitoringini amalga oshiradi; Oʻzbekiston hududining geologik-ekologik tadqiqotlari dasturlarini ishlab chiqish va amalga oshirishda ishtirok etadi; oʻz vakolati doirasida yer osti boyliklari uchastkalaridan foydalanish huquqiga berilgan litsenziyalarda belgilangan shartlarga, yer osti boyliklarini geologik oʻrganish ishlarini loyihalash sohasidagi norma va qoidalarga yer osti boyliklaridan foydalanuvchilar tomonidan rioya etilishini nazorat qiladi; tasarrufidagi korxonalarga yer osti boyliklarini geologik oʻrganish ishlarini amalga oshirish uchun ajratiladigan davlat mablagʻlaridan foydalanilishini nazorat qiladi; tadbirkorlik tavakkalchiligi sharoitlarida geologik oʻrganish, foydali qazilmalarni qazib olish, texnogen mineral hosilalardan foydalanish, foydali qazilmalarni qazib olish bilan bogʻliq boʻlmagan yer osti inshootlari qurish va ulardan foydalanish uchun yer osti uchastkalaridan foydalanish (chiqindilarni saqlash va koʻmish maqsadida yer osti inshootlari qurish va ulardan foydalanish huquqi uchun litsenziyalardan tashqari), qoʻriqlanadigan geologik obyektlar hosilalaridan foydalanish hamda tovlanadigan tosh xomashyo, paleontologik qoldiqlar namunalarini va boshqa geologik kolleksiya materiallarini toʻplash huquqini beruvchi litsenziyalarni qonun hujjatlarida belgilangan tartibda beradi; tasarrufidagi korxonalar uchun davlat budjeti mablagʻlari hisobiga geologik oʻrganish uchun yer osti boyliklari uchastkalaridan foydalanish huquqi paydo boʻlishining asosi hisoblanadigan yer osti boyliklarini geologik oʻrganishga doir loyiha-smeta hujjatlarini oʻz vakolatlari doirasida tasdiqlaydi; Oʻzbekiston Respublikasi Vazirlar Mahkamasi tomonidan belgilangan tartibda, foydalanish uchun berilgan yer osti boyliklari uchastkalarining davlat hisobini yuritadi, yer osti boyliklari uchastkalaridan foydalanish huquqini va yer osti boyliklarini geologik oʻrganish ishlarining davlat hisobini yuritish huquqini davlat roʻyxatidan oʻtkazadi; Davlat geologiya qoʻmitasi tizimi boʻyicha davlat mablagʻlari hisobiga olingan yer osti boyliklari toʻgʻrisidagi geologik va boshqa axborotlarga mulkdor huquqi va majburiyatlarini amalga oshiradi; ham davlat mablagʻlari hisobiga, ham yer osti boyliklaridan foydalanuvchilarning oʻz mablagʻlari hisobiga oʻtkazilgan geologiya-qidiruv ishlari natijasida olingan geologik va foydali qazilmalarning barcha turlari boʻyicha yer osti boyliklari toʻgʻrisidagi boshqa axborotlarni hisobga oladi, saqlaydi va tizimlashtiradi; yer osti boyliklarini geologik oʻrganish ishlarini olib borish yuzasidan loyiha-smeta hujjatlari ekspertizasini tashkil etadi va uning amalga oshirilishini taʼminlaydi; Oʻzbekiston Respublikasi Davlat tabiatni muhofaza qilish qoʻmitasi va “Sanoatgeokontexnazorat” davlat inspeksiyasi bilan birgalikda Oʻzbekiston Respublikasining keng tarqalgan foydali qazilmalari roʻyxatini aniqlaydi hamda uni tasdiqlash uchun Oʻzbekiston Respublikasi Vazirlar Mahkamasiga taqdim etadi; yer osti boyliklari toʻgʻrisidagi geologik va boshqa axborotlarning davlat fondini, geologik tosh materiallar davlat fondini yuritadi; foydali qazilmalarning istiqboli konlarini aniqlash mumkin boʻlgan konlar va yer osti boyliklari uchastkalari davlat reyestrini (oʻz vakolatlari doirasida), foydali qazilmalar zaxiralari davlat balansini, konlarning, foydali qazilmalar va texnogen mineral hosilalar namoyon boʻlishi davlat kadastrini, davlat suv (yer osti suvlari) kadastrini, yuqori darajada tabiiy xavfli zonalar (xavfli geologik jarayonlar paydo boʻladigan zonalar) davlat kadastrini yuritadi, shuningdek muhofaza qilinadigan tabiiy hududlar davlat kadastriga binoan chuchuk yer osti suvlari konlarining shakllanish zonalari boʻyicha maʼlumotlarni tuzadi va taqdim etadi; manfaatdor vazirliklar va idoralar bilan oʻzaro hamkorlikda yer osti boyliklari davlat monitoringi, shu jumladan yer osti suvlari monitoringi amalga oshirilishini taʼminlaydi; togʻli hududlarda xavfli geologik jarayonlar (koʻchki, oʻpirilish, choʻkish, suffoziylar, karstlar)ni oʻrganish, shuningdek ularning hosil boʻlishi va rivojlanishini kuzatish ishlarini amalga oshiradi; qoʻshni davlatlarning geologiya xizmatlari bilan birgalikda transchegara hududlar doirasida radioaktiv va toksik elementlar bilan ifloslanish oʻchoqlarini aniqlash va oʻrganish ishlarini amalga oshiradi, qoʻshni hududlarning ekologik holatiga salbiy taʼsir koʻrsatishi mumkin boʻlgan alohida xavfli zonalar va uchastkalarni aks ettirgan holda geologiya xaritalari va atlaslarini tuzadi hamda ularni Oʻzbekiston Respublikasi Vazirlar Mahkamasiga, manfaatdor vazirliklar va idoralarga taqdim etadi; vazirliklar va idoralar bilan birgalikda suv resurslaridan (yer osti suvlaridan) foydalanish hamda hududlarni texnogen va xavfli geologik jarayonlar taʼsiridan himoya qilish sxemalarini ishlab chiqadi; geologiya va mineralogiya obyektlari qoʻriqlanishi, shuningdek yer osti suvlarining ifloslanish va qurib qolishdan qoʻriqlanishi yuzasidan nazoratni qonun hujjatlarida belgilangan tartibda amalga oshiradi; suv quduqlari burgʻulashga ruxsatnoma va suvdan (yer osti suvlaridan) maxsus foydalanishga ruxsatnoma berilishini kelishadi; respublika hududining shoʻrlanishiga va choʻlga aylanishiga taʼsir koʻrsatuvchi mintaqaviy ekzogen geologik jarayonlarni oʻrganadi; kelgusida sanoat va xoʻjalik qurilishi obyektlarini joylashtirish uchun muhandislik-geologiya, gidrogeologiya va ekologiya-geologiya asoslashlarini tayyorlaydi; qurilayotgan va rekonstruksiya qilinayotgan yirik sanoat va qishloq xoʻjaligi obyektlarining atrof muhitga taʼsirini baholash ishlarida oʻz vakolatlari doirasida qatnashadi; yer osti boyliklari uchastkalaridan foydalanish huquqini berish yuzasidan ochiq savdolar tashkil etilishi va oʻtkazilishiga vazirliklar va idoralar bilan birgalikda materiallar tayyorlaydi va ularda qatnashadi, yer osti boyliklari uchastkalaridan foydalanish bilan bogʻliq investitsiya loyihalarining texnik-iqtisodiy asoslashlari ishlab chiqilishida qatnashadi; vazirliklar, idoralar va mahalliy davlat hokimiyati organlari bilan birgalikda yer osti boyliklarini geologik oʻrganish, ulardan foydalanish va ularni muhofaza qilish sohasida tashqi iqtisodiy aloqalarni rivojlantirish strategiyasi toʻgʻrisida takliflar ishlab chiqadi; xorijiy investitsiyalarni jalb etish ishlarini olib boradi, xorijiy investorlar bilan toʻgʻridan toʻgʻrimuzokaralar oʻtkazadi va ularga yer osti boyliklari uchastkalaridan foydalanish huquqini berish toʻgʻrisida (oʻz vakolatlari doirasida) Oʻzbekiston Respublikasi Vazirlar Mahkamasiga takliflar kiritadi; Davlat geologiya qoʻmitasi vakolatiga kiradigan masalalar boʻyicha xalqaro hamkorlikni amalga oshiradi, konferensiyalar, simpoziumlar, koʻrgazmalar tashkil qiladi, xalqaro tashkilotlar, boshqa mamlakatlarning geologiya xizmatlari bilan belgilangan tartibda aloqalar oʻrnatadi; Oʻzbekiston Respublikasining xalqaro tashkilotlardagi aʼzoligidan hamda yer osti boyliklarini geologik oʻrganish, ulardan foydalanish va ularni muhofaza qilish, mineral-xomashyo potensialini takroriy ishlab chiqarish va rivojlantirish sohasida xalqaro shartnomalarda ishtirok etishidan kelib chiquvchi majburiyatlar bajarilishini tashkil etishda va ularning muvofiqlashtirilishida qatnashadi; respublika mineral-xomashyo bazasining holati toʻgʻrisidagi axborot tizimlari faoliyat koʻrsatishi va rivojlanishini taʼminlaydi, yer osti boyliklarini geologik oʻrganish, ulardan foydalanish va ularni muhofaza qilish sohasida noshirlik faoliyatini belgilangan tartibda amalga oshiradi; manfaatdor vazirliklar va idoralar bilan birgalikda geologiya-qidiruv ishlariga (mineral-xomashyo bazasini takroriy ishlab chiqarishga) xarajatlarni qoplash stavkalari miqdorlarini, geologiya-qidiruv ishlarini moliyalashtirish va ularga kreditlar ajratish boʻyicha normativ-huquqiy hujjatlarni ishlab chiqadi; ekstremal sharoitlarda (suvsizlik, baland togʻli, yer osti va boshqa sharoitlarda) ishlarni olib borish uchun qoʻshimcha haq miqdorlarini belgilash yuzasidan takliflarni asoslaydi va ishlab chiqadi; tasarrufidagi korxonalar va tashkilotlarda mehnatni muhofaza qilish ishlarini muvofiqlashtiradi; geologiya sohasi uchun kadrlar tayyorlash va ularning malakasini oshirish ishlarini muntazam amalga oshiradi; qonun hujjatlarida nazarda tutilgan boshqa funksiyalarni bajaradi. 7. Davlat geologiya qoʻmitasi oʻziga yuklangan vazifalarni hamda oʻz funksiyalarini bevosita, shuningdek oʻziga qarashli korxonalar va ilmiy-tadqiqot institutlari orqali hal etadi va bajaradi. 8. Davlat geologiya qoʻmitasi oʻziga yuklangan vazifalar va funksiyalarni bajarish uchun quyidagi huquqlarga ega: davlat va xoʻjalik boshqaruvi organlaridan, tashkilotlardan oʻz vakolatiga kiradigan masalalarni hal etish uchun zarur boʻlgan materiallar va maʼlumotlarni belgilangan tartibda soʻrash va olish; oʻz vakolatlari doirasida yer osti boyliklari uchastkalaridan foydalanish huquqini berish; davlat va xoʻjalik boshqaruvi organlari hamda tashkilotlar bilan kelishuv boʻyicha geologiya materiallari ekspertizasini oʻtkazish uchun ularning mutaxassislarini jalb etish; Oʻzbekiston Respublikasi Prezidenti va Vazirlar Mahkamasi tomonidan belgilangan tartibda yer osti boyliklari uchastkalaridan foydalanish huquqini cheklash, toʻxtatib turish va toʻxtatish toʻgʻrisida qaror qabul qilish; yer osti boyliklarini geologik oʻrganish, ulardan foydalanish va ularni muhofaza qilish masalalari boʻyicha idoralararo tusdagi xalqaro shartnomalarni belgilangan tartibda tuzish; zaruriyat boʻlganda, normativ-huquqiy hujjatlarni ishlab chiqish uchun olimlar, tarmoq mutaxassislaridan vaqtinchalik ishchi guruhlar tashkil qilish, shartnoma asosida ushbu ishga boshqa vazirliklar va idoralarning mutaxassislari va ekspertlarini jalb etish; davlat budjeti mablagʻlari va boshqa manbalar hisobiga olingan yer osti boyliklari toʻgʻrisidagi geologik va boshqa axborotlarni belgilangan tartibda shartnoma asosida realizatsiya qilish (berish, almashtirish, sotish); Davlat geologiya qoʻmitasi Oʻzbekiston Respublikasi qonun hujjatlariga muvofiq boshqa huquqlarga ham ega. 9. Davlat geologiya qoʻmitasi oʻz vakolatlari doirasida vazirliklar va idoralar, mahalliy davlat hokimiyati organlari, tashkilotlar, mansabdor shaxslar va fuqarolar tomonidan bajarilishi majburiy boʻlgan normativ-huquqiy hujjatlarni tasdiqlashga haqlidir. Davlat geologiya qoʻmitasi, zarur hollarda, boshqa vazirliklar va idoralar bilan birgalikda qoʻshma qarorlar hamda boshqa normativ-huquqiy hujjatlar chiqarishga haqlidir. 10. Davlat geologiya qoʻmitasiga Oʻzbekiston Respublikasi Prezidenti tomonidan lavozimga tasdiqlanadigan va lavozimdan ozod qilinadigan rais boshchilik qiladi. Raisning Oʻzbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan bir nafar oʻrinbosari boʻladi. Davlat geologiya qoʻmitasi raisi moddiy, maishiy, transport va tibbiy xizmat koʻrsatish shart-sharoitlari boʻyicha vazirga, uning oʻrinbosari esa — vazir oʻrinbosariga tenglashtiriladi. 11.Davlat geologiya qoʻmitasi raisi: Davlat geologiya qoʻmitasi faoliyatiga rahbarlik qiladi hamda Davlat geologiya qoʻmitasiga yuklangan vazifalar va funksiyalarning bajarilishi uchun shaxsan javob beradi; zaruriyat boʻlganda, xodimlarning belgilangan umumiy soni va mehnatga haq toʻlash fondi doirasida Davlat geologiya qoʻmitasi markaziy apparati tuzilmasiga oʻzgartirishlar kiritadi; Davlat geologiya qoʻmitasi markaziy apparatining shtatlar jadvalini tasdiqlaydi; Davlat geologiya qoʻmitasi markaziy apparatining tarkibiy boʻlinmalari toʻgʻrisidagi nizomlarni, Davlat geologiya qoʻmitasi tizimiga kiruvchi davlat korxonalari ustavlarini tasdiqlaydi; Davlat geologiya qoʻmitasi tasarrufidagi davlat korxonalarini qayta tashkil etish yoki tugatish toʻgʻrisida qaror qabul qiladi; Davlat geologiya qoʻmitasi markaziy apparati xodimlarini, Davlat geologiya qoʻmitasi tizimiga kiruvchi korxonalar, ilmiy-tadqiqot institutlari rahbarlarini belgilangan tartibda lavozimga tayinlaydi va lavozimdan ozod qiladi; qonun hujjatlariga muvofiq boshqa vakolatlarni amalga oshiradi. 12. Davlat geologiya qoʻmitasida rais (hayʼat raisi), uning oʻrinbosari, shuningdek Davlat geologiya qoʻmitasi faoliyatining asosiy yoʻnalishlarini muvofiqlashtiruvchi uning tarkibiy boʻlinmalari rahbarlaridan iborat tarkibda hayʼat tashkil etiladi. Hayʼatning aʼzolari soni va shaxsiy tarkibi Davlat geologiya qoʻmitasi raisining taqdimnomasiga binoan Oʻzbekiston Respublikasi Vazirlar Mahkamasi tomonidan tasdiqlanadi. Hayʼat quyidagilar bilan bogʻliq masalalarni koʻrib chiqadi: Davlat geologiya qoʻmitasi faoliyatining yer osti boyliklarini geologik oʻrganish, ulardan foydalanish va ularni muhofaza qilish, mineral-xomashyo bazasini takroriy ishlab chiqarish sohasida yagona davlat siyosatini amalga oshirishni davom ettirish, kon munosabatlari sohasida davlat boshqaruvini amalga oshirish, foydali qazilmalar konlarini qidirish va razvedka qilish samaradorligini oshirishni taʼminlovchi geologiya-qidiruv ishlarini sifatli prognoz qilish, shuningdek prognozlashtirishning ilgʻor usullardan foydalangan holda yer osti boyliklari toʻgʻrisidagi geologik va boshqa axborotlarni chuqur ilmiy tahlil qilish asosida mineral xomashyo bazasini rivojlantirish va takror hosil qilishning uzoq muddatli, oʻrta muddatli hamda har yilgi davlat dasturlarini shakllantirish boʻyicha ushbu Nizomda belgilangan asosiy yoʻnalishlarini tayyorlash va amalga oshirish; Oʻzbekiston Respublikasi Davlat geologiya qoʻmitasi nomenklaturasiga kiradigan lavozimlarga kadrlarni tanlash, joy-joyiga qoʻyish, tayyorlash va qayta tayyorlash; Oʻzbekiston Respublikasi Prezidentining farmonlari, qarorlari va farmoyishlarida, Oʻzbekiston Respublikasi Vazirlar Mahkamasi qarorlari va farmoyishlarida belgilangan vazifalarni amalga oshirish boʻyicha ijro intizomini mustahkamlash, ularning oʻz vaqtida va sifatli amalga oshirilishini taʼminlash uchun Davlat geologiya qoʻmitasi rahbarlari va xodimlarining shaxsiy javobgarligini oshirish. Hayʼat Davlat geologiya qoʻmitasi vakolatiga taalluqli boshqa masalalarni ham koʻrib chiqish huquqiga ega. Hayʼat majlisiga Davlat geologiya qoʻmitasi vakolatiga kiradigan masalalar boʻyicha boshqa vazirliklar, davlat qoʻmitalari, idoralar, mahalliy davlat hokimiyati organlari va tashkilotlar rahbarlari taklif etilishi mumkin. Hayʼat uning majlisida tarkibining yarmidan koʻpi qatnashgan taqdirda vakolatli boʻladi. Koʻrib chiqilayotgan masalalar boʻyicha qarorlar oddiy koʻpchilik ovoz bilan qabul qilinadi. Hayʼat qarorlari Qoʻmitaning qarorlari va raisning buyruqlari bilan amalga oshiriladi. Rais va hayʼat aʼzolari oʻrtasida kelishmovchiliklar paydo boʻlgan taqdirda rais paydo boʻlgan kelishmovchiliklar toʻgʻrisida Oʻzbekiston Respublikasi Vazirlar Mahkamasiga axborot bergan holda mustaqil ravishda qaror qabul qiladi. Hayʼat aʼzolari ham oʻz fikr-mulohazalarini Oʻzbekiston Respublikasi Vazirlar Mahkamasiga maʼlum qilishlari mumkin. Hayʼat faoliyati tartibi uning hayʼat tasdiqlaydigan reglamentida belgilanadi. 13. Yer osti boyliklarini geologik oʻrganish bilan bogʻliq eng muhim yoʻnalishlarni, ishlar natijalarini va boshqa masalalarni koʻrib chiqish uchun Davlat geologiya qoʻmitasi huzurida yuqori malakali mutaxassislardan ilmiy-texnika kengashi tashkil etiladi. Ilmiy-texnika kengashi tarkibi va uning toʻgʻrisidagi nizom hayʼat tomonidan tasdiqlanadi. 14. Davlat geologiya qoʻmitasi apparati taʼminoti davlat budjeti mablagʻlari, tasarrufidagi davlat korxonalari ajratmalari, shuningdek qonun hujjatlarida taqiqlanmagan boshqa manbalar hisobiga amalga oshiriladi. 15. Davlat geologiya qoʻmitasini qayta tashkil etish va tugatish qonun hujjatlarida belgilangan tartibda amalga oshiriladi. 1. Vazirlar Mahkamasining “Oʻzbekiston Respublikasi Davlat geologiya va mineral resurslar qoʻmitasi toʻgʻrisidagi nizomni tasdiqlash haqida” 2007-yil 5-fevraldagi 26-son qarori (Oʻzbekiston Respublikasi QT, 2007-y., 2-3-son, 8-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish haqida (Oʻzbekiston Respublikasi Prezidentining “Yer qaʼri uchastkalaridan foydalanish huquqi uchun litsenziyalar berish tartibini takomillashtirish chora-tadbirlari toʻgʻrisida” 2007-yil 7-iyundagi PQ-649-son qarori) 2007-yil 19-iyuldagi 147-son qaroriga (Oʻzbekiston Respublikasi QT, 2007-y., 7-son, 40-modda) ilovaning 3-bandi. 3. Vazirlar Mahkamasining “Oʻzbekiston Respublikasi Hukumatining vazirliklar, davlat qoʻmitalari va idoralar toʻgʻrisidagi nizomlarni tasdiqlash boʻyicha qarorlariga oʻzgartirish va qoʻshimchalar kiritish haqida” 2010-yil 5-iyundagi 108-son qaroriga (Oʻzbekiston Respublikasi QT, 2010-y., 6-son, 27-modda) ilovaning 57-bandi.